
1 straipsnis. 6 straipsnio pakeitimas
Pakeisti 6 straipsnio 5 dalies 5 punktą ir jį išdėstyti taip:
„5) pagal savo kompetenciją nustato gamtos išteklių naudojimo limitus ir sąlygas, leidimų išdavimo tvarką, reglamentuoja ir kontroliuoja gamtos išteklių apskaitą, steigia ir valdo ministerijos kompetencijai priskirtas informacines sistemas, skirtas gamtos išteklių duomenims tvarkyti;“.

2 straipsnis. 13 straipsnio pripažinimas netekusiu galios
Pripažinti netekusiu galios 13 straipsnį.

3 straipsnis. 131 straipsnio pakeitimas
Pakeisti 131 straipsnį ir jį išdėstyti taip:
„131 straipsnis. Lietuvos Respublikos upių, ežerų ir tvenkinių registras ir šio registro informacinė sistema
1. Lietuvos Respublikos upių, ežerų ir tvenkinių registro objektai:
1) upės, kurių ilgis ne mažesnis kaip 3 kilometrai arba baseino plotas ne mažesnis kaip 5 kvadratiniai kilometrai;
2) ežerai ir tvenkiniai, kurių vandens paviršiaus plotas ne mažesnis kaip 0,5 hektaro;
3) upės, ežerai, tvenkiniai, kanalai ir nepratekami dirbtiniai paviršiniai vandens telkiniai, kurie priskirti valstybinės reikšmės vidaus vandens telkiniams arba kuriuose vykdomas valstybinis aplinkos monitoringas;
4) paviršiniai vandens telkiniai, jungiantys registro objektus, nurodytus šios dalies 1–3 punktuose. 
2. Lietuvos Respublikos upių, ežerų ir tvenkinių registro informacinėje sistemoje tvarkomi šio registro objektus apibūdinantys duomenų rinkiniai. Lietuvos Respublikos upių, ežerų ir tvenkinių registro informacinėje sistemoje tvarkomus duomenų rinkinius sudarantys duomenys detalizuojami šio registro informacinės sistemos nuostatuose. 
3. Lietuvos Respublikos upių, ežerų ir tvenkinių registro informacinės sistemos valdytoja ir joje tvarkomų duomenų, įskaitant asmens duomenis, valdytoja yra Aplinkos ministerija.
4. Šio straipsnio 1 dalyje nurodyti registro objektai Lietuvos Respublikos upių, ežerų ir tvenkinių registro informacinėje sistemoje registruojami, išregistruojami ar duomenys apie juos pakeičiami Lietuvos Respublikos upių, ežerų ir tvenkinių registro informacinės sistemos nuostatuose nustatyta tvarka ir sąlygomis.
5. Lietuvos Respublikos upių, ežerų ir tvenkinių registro informacinėje sistemoje tvarkomi duomenys, išskyrus asmens duomenis, yra vieši. Lietuvos Respublikos upių, ežerų ir tvenkinių registro informacinės sistemos duomenys teikiami laikantis Valstybės informacinių išteklių valdymo įstatymo 28 straipsnio 11 dalyje nurodytų apribojimų, Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) 5 straipsnyje apibrėžtų asmens duomenų tvarkymo principų ir 6 straipsnyje nustatytų asmens duomenų teisėto tvarkymo sąlygų ir atsižvelgiant į Lietuvos Respublikos asmens duomenų teisinės apsaugos įstatymo 3 straipsnyje nustatytus asmens kodo tvarkymo ypatumus.
6. Lietuvos Respublikos upių, ežerų ir tvenkinių registro informacinėje sistemoje tvarkomi duomenys, išskyrus asmens duomenis, atveriami pakartotinai naudoti šio registro informacinės sistemos nuostatuose nustatyta tvarka.
7. Lietuvos Respublikos upių, ežerų ir tvenkinių registro informacinėje sistemoje objektai registruojami, duomenys teikiami ir kiti su duomenų tvarkymu šioje informacinėje sistemoje susiję veiksmai atliekami neatlygintinai.“

4 straipsnis. Įstatymo įsigaliojimas, įgyvendinimas ir taikymas
1. Šis įstatymas, išskyrus šio straipsnio 2 dalį, įsigalioja 2027 m. sausio 1 d.
2. Lietuvos Respublikos Vyriausybė ir aplinkos ministras iki 2026 m. gruodžio 31 d. priima šio įstatymo įgyvendinamuosius teisės aktus.
3. Įsigaliojus šiam įstatymui, kituose teisės aktuose vartojamą pavadinimą „Lietuvos Respublikos upių, ežerų ir tvenkinių kadastras“ atitinka pavadinimas „Lietuvos Respublikos upių, ežerų ir tvenkinių registro informacinė sistema“.

Skelbiu šį Lietuvos Respublikos Seimo priimtą įstatymą.

